વાતાવરણ હળવું થયેલું જોઈ બેઉને સારું લાગ્યું. બન્ને જણ સલોનીનાં મમ્મી-પપ્પા સાથે ક્યારે અને ક્યાં ફરવા જવા માટે જોડાવું તેનો પ્લાન કરવા માંડ્યા. સમીરે એના મોબાઈલ પ્લાનરમાંની ડેટ્સ શોધવા માંડી અને નક્કી કર્યું કે એમની સાથે પોંડિચેરીના અઠવાડિયાના પ્રવાસ માટે પંદર દિવસ પછી જોડાશે, બાકીનું સાઉથ ઈન્ડિઆ મમ્મી-પપ્પા એમની રીતે ફરશે. સલોની તરત બોલી; “મને કેરાલા જવાનું બહુ જ મન છે જો ત્રણ-ચાર દિવસ એમની સાથે બોટમાં રહેવાય તો બહુ જ મઝા આવે, મારાં ભાઈ-ભાભી પણ એક વીક ખાસ કેરાલા ફરવા માટે જોડાવાના છે જો આપણે જોડાઈ શકીએ તો બહુ વખતે બધાં ભેગા થવાનો આનંદ લઈ શકીએ”. સમીર સલોનીને ઉત્સાહથી વાત કરતી જોઈ ઈન્કાર ન કરી શક્યો, ઉપરાંત સલોનીનો ભાઈ સૌમિલ એનો બાળપણનો મિત્ર હતો. બંને જણ સતત એકબીજા ના સંપર્કમાં હતા એટલે એને પણ સૌમિલે આગ્રહ કરીને કેરાલા પ્રવાસ માટે જોડાવાનું કહ્યું જ હતું. સલોની મમ્મી-પપ્પા, સૌમિલ-શ્રિયાને મળવાના વિચારથી રોમાંચિત થઈ પ્રસન્ન ચિત્તે સૂવા ગઈ,” હું પણ થોડીવારમાં સૂવા માટે આવું જ છું” કહી સમીર એનું લેપટૉપ લઈને ઑફિસની ઈમેલના જવાબ લખવામાં વ્યસ્ત થઈ ગયો.